Siltatyömaa sulkee ajokaistan vilkkaasti liikennöidyllä kadulla Tampereella – myös kevyen liikenteen reitti muuttuu

Viinikankadulta suljetaan ajokaista viikonloppuna siltatöiden vuoksi. Myös kevyen liikenteen reitti muuttuu sillan länsipuolelle. Viinikankadun ylittävä rautatiesilta rakennetaan uudelleen tänä vuonna, ja ensi viikonloppuna tehdään sillan rakentamiseen liittyviä paalutustöitä. Poikkeavat liikennejärjestelyt ovat alkavat perjantai-iltana 24.1 kello 21. Ne päättyvät viimeistään maanantaiaamuna kello kuusi, kun työt on saatu tehtyä. Uusi silta on entistä pidempi, jotta kaistoille saadaan lisätilaa. Työt jatkuvat tiiviisti koko vuoden. Uuden silllan rakennustyöt alkavat helmi–maaliskuussa. Jännittävin työvaihe on edessä juhannuksena 2020. Rakennuttamispäällikkö Petri Kantola Tampereen kaupungilta kertoo, että uusi silta rakennetaan valmiiksi vanhan sillan eteläpuolelle ja liu’utetaan kiskoja pitkin aiemmin tehtyjen porapaalujen päälle. Siihen mennessä valmistavat työt on saatava valmiiksi, koska junien kulkukatko on sovittu hyvissä ajoin. Uuden sillan kustannusarvio on viisi miljoonaa euroa. Sillan kustannuksesta vastaavat Väylä ja Tampere, jotka rakennuttavat sillan yhdessä. Tampereen kaupungin osuus on 65 prosenttia ja Väylän 35 prosenttia.